सोचने की प्रक्रिया रूपांतरण के तीन मूलभूत प्रकारों से गुजरती है—रजस, तमस और सत्व। रजस सक्रिय सिद्धांत है, तमस निष्क्रिय सिद्धांत है, जिसमें मन के वे रूपांतरण भी शामिल होते हैं, जो मन के विकास में बाधा डालते हैं। सत्व आंतरिक शांति और स्थिरता है। सत्व, रजस और तमस के बीच संतुलन का कारक है, जो आधुनिक दैनिक जीवन में सामान्य तौर पर प्रबल होता है। क्रोध, लालच, अत्यधिक मोह, आलस, ग्लानि जैसी भावनाएँ तमस की श्रेणी में आती हैं, क्योंकि ये व्यक्ति के मानसिक विकास में बाधा पहुँचाती हैं। लोभ या लालच अपने लिए अधिक-से-अधिक पाने की लालसा है। अधिक वजन के वर्तमान संदर्भ में इसके दो पहलू हैं। बहुत ज्यादा मात्रा में भोजन करना अधिक वजन और बीमारियों का कारण बनता है। कई लोग बढिया भोजन पाकर इतना ज्यादा खा लेते हैं, जो उनका पाचन तंत्र नहीं सँभाल पाता। जब उन्हें बढिया स्वादिष्ट भोजन मिलता है तो अपनी जीभ के लिए जरूरत से ज्यादा खा लेते हैं। लोभ का दूसरा पहलू यह है कि जो लोग धन कमाने में ज्यादा व्यस्त रहते हैं और इस व्यस्तता में उन्हें खाना पकाने और ताजा, संतुलित तथा ओजस बढ़ानेवाला भोजन करने के लिए भी समय नहीं मिलता, ऐसे में वे अस्वास्थ्यकर भोजन ग्रहण करते हैं, जो उनके ओजस को कम कर देता है और उनका वजन बढ़ा देता है।